Italija

U večernjim satima petka 26. travnja učenici prvih i drugih razreda te učenici viših razreda koji pohađaju fakultativnu nastavu iz talijanskog jezika u pratnji svojih profesora hrvatskog, latinskog, grčkog i talijanskog jezika, povijesti i likovne umjetnosti te ravnatelja Gimnazije krenuli su na izvanučioničku nastavu u Italiju. Put ih je vodio prema mjestima koja predstavljaju centre europske antičke i kršćanske kulture i umjetnosti. Nakon cjelonoćnog putovanja stigli smo na prvo odredište, čarobni dragulj Toskane, Firencu. Najljepši pogled na renesansni grad pruža se s vidikovca Piazzale Michelangelo, gdje smo bili u prilici uočiti najznačajnije dijelove grada. Tu smo se i fotografirali za uspomenu. Lokalnim prijevozom došli smo u Centro storico. Šetnjom uz rijeku Arno, koja sporo protječe ispod starih mostova od kojih nas je najviše impresionirao Ponte Vecchio, stigli smo do katedrale Santa Maria del Fiore. Firentinska katedrala jedna je od najpoznatijih talijanskih građevina kojom dominira kupola koju je osmislio majstor Filipo Brunelleschi te Giottov graciozan zvonik. Ispred glavnog ulaza nalazi se krstionica posvećena sv. Ivanu Krstitelju. Nakon kratke okrepe krenuli smo prema franjevačkoj crkvi Santa Croce sagrađenoj krajem 14. i početkom 15. stoljeća. Osim brojnih umjetnina koje krije poznata je i po grobovima poznatih firentinaca: Michelangela, Galilea, Riossinija, Machiavellija. Razgledavanje čarobne Firence, koja je stavljena pod zaštitu Unesco-a ostavila je na nas predivne utiske koji su nas pratili putem do Asiza. U Asizu nas je dočekao naš fra Jure koji nas je na trgu pred veličanstvenom bazilikom, koja natkriljuje Franjinu omiljenu crkvicu Porcijunkulu, upoznao sa životom i ulogom asiškog svetca. Bazilika Santa Maria degli Angeli, po kojoj i cijela okolica nosi ime, čuva uspomenu na preminuće svetog Franje koje se dogodilo u predvečerje 4. listopada 1226. godine. Franjo je toliko volio ovu crkvu da je od pape Honorija III. dobio dozvolu da vjernici prilikom posjeta ovoj bazilici imaju mogućnost dobivanja potpunog oprosta grijeha uz poštivanje crkvenih propisa. Stari dio grada uistinu je bajkovit. Prva crkva koju smo posjetili bila je Chiesa di Santa Chiara u kojoj se nalazi grob svetice i originalni križ koji je Franji govorio u crkvi svetog Damjana. Idući prema crkvi Basilica di San Francesco put nas je vodio kroz centar grada na čijem je trgu smješten hram rimske božice Minerve. U njenoj neposrednoj blizini smještena je crkvica Chiesa Nuova na prostoru gdje je bila Franjina rodna kuća, koju smo također posjetili. Nastavljajući kroz uske kale pred nama se otvorio pogled na Franjinu baziliku. Ovu crkvu čine gornja i donja bazilika, obje sagrađene u obliku grčkog slova tau. Oslikane su detaljima iz Franjinog života te prizorima iz Biblije. U kripti je grob svetog Franje pred kojim smo se zaustavili u kratkoj molitvi. Put nas je dalje vodio prema centralom odredištu našeg putovanja – Rimu. U večernjim satima stigli smo u svratište sestara Služavki milosrđa gdje nam je časna Gilda poželjela dobrodošlicu i pozvala nas da se udobno smjestimo.

Naše prvo rimsko jutro započelo je obilaskom Vatikana, najmanje države na svijetu. Nakon sigurnosne kontrole kročili smo na trg svetog Petra, koji nas je iznenadio svojom prostranošću. Trg je okružen slavnom Berninijevom kolonadom nad kojom su 144 svetačka kipa. Posebno su impresivni kipovi svetog Petra i svetog Pavla postavljeni pred pročeljem crkve Basilica di San Pietro. Ova impresivna peterobrodna bazilika očarala nas je svojom unutrašnjošću, u kojoj dominira Berninijev baldahin iznad glavnog oltara. Uz brojne umjetnine koje krije od izuzetnog je značaja Michelangelova Pietà. Na misi su sudjelovali i učenici Pazinskog kolegija, također katoličke gimnazije. Na misi su sudjelovali i učenici Pazinskog kolegija, također katoličke gimnazije. Nakon molitve na grobu pape Ivana Pavla II. krenuli smo u obilazak kripte. U kripti su grobovi brojnih papa te ostaci temelja i stupova prve bazilike. Penjanje na kupolu nije bio nimalo lak zadatak. Nakon pregaženih preko 600 stepenica koje kružno vode do vrha i prekrasnog vidikovca zavrtjelo nam se u glavi. Unatoč svemu trud se isplatio. Golemi kompleks vatikanskih muzeja, prekrasno uređeni vrtovi, panorama Rima koja se pruža svuda uokolo ostavili su nas bez daha. Točno u podne spustili smo se na Trg i s mnoštvom posjetitelja sudjelovali na nedjeljnom Angelusu kojeg je predvodio papa Franjo. S porukom da molimo za njega napustili smo Vatikan te otišli na podnevnu okrepu. Poslijepodne smo posjetili drugu od ukupno četiri velike rimske bazilike, Basilica di San Paolo fuori le Mura. Iako se nalazi izvan Vatikanski zidina u vlasništvu je Svete Stolice na temelju odluke Lateranskih ugovora. Osim groba svetog Pavla posebnost ove bazilike su portreti rimskih papa oslikanih na zidovima. Prema legendi nastupit će smak svijeta kada se popuni posljednje mjesto, tako da su učenici bili zaokupljeni brojenjem praznih mjesta za portrete. Posjet sljedećoj destinaciji donio je osvježenje, Catacombe di San Callisto. Prema papi Ivanu XXIII. to su najuzvišenije i najglasovitije rimske katakombe i jedne od najvećih ranokršćanskih podzemnih grobnica. U obilazak katakombi vodila su nas trojica hrvatskih studenata salezijanaca koji stanuju u neposrednoj blizini. Dan prepun događanja završili smo večernjom misom u hrvatskom Zavodu svetog Jeronima. Rektor Zavoda don Božo Radoš ukratko nas je upoznao s bogatom poviješću ove hrvatske rimske ustanove. Osim nas na misi su sudjelovali i učenici Pazinskog kolegija, također katoličke gimnazije. Upisali smo se u knjigu hodočasnika i uputili prema našem svratištu na večeru i počinak.

Nakon ranojutarnjeg ustajanja te doručka, još uvijek pospani, pošli smo u razgledavanje grada. Prvo odredište predstavljala je Basilica di Santa Croce di Gerusalemme. U njoj se čuvaju relikvije Muke Gospodnje: dio križa, pločica INRI, dva trna, čavao. Put nas je dalje vodio do Scala Santa, istih onih kojima se Isus penjao do Pilata. Klečeći prolazimo svih 28 stepenica te doživljavamo pravo duhovno iskustvo razmišljajući o teškom putu kojim je prošao naš Spasitelj. Svete stepenice u Rim je prenijela kraljica Jelena, majka cara Konstantina. U neposrednoj blizini je rimska katedrala San Giovanni in Laterano, majka i glava svih crkava. Naime, ova bazilika bila je prvostolnica rimskih papa, nasljednika svetog Petra, sve do preseljenja u Vatikan. Središnju lađu bazilike ukrašavaju golemi kipovi dvanaest apostola, koji predstavljaju temelje crkve, novog naroda Božjeg. Tijekom razgledavanja bazilike počinje padati kiša te s kabanicama i kišobranima, kojima su nas opskrbili naši profesori, prolazimo ulicom Via Merulana do bazilike Santa Maria Maggiore. Povod izgradnje ove bazilike je pojavljivanje snijega na Eskvilinu dana 5. kolovoza 352. godine. Od tada se počinje slaviti blagdan Gospe Snježne. U bazilici primjećujemo kontinuirani niz umjetničkih stilova kroz 16 stoljeća, a najznačajniji su dragocjeni mozaici. Slobodno vrijeme koristimo za ručak i kupnju suvenira. Nakon pauze prekidamo dnevni obilazak zbog kiše koja nije prestajala padati. Vrijeme do večere provodimo u opuštenom druženju. Dan zaključujemo tipičnom talijanskom večerom uz primo i secondo piatto te slasnom panna cottom.

Posljednjeg dana obilaska Rima, nakon doručka i spremanja, iskusili smo čari rimskog gradskog prijevoda. Prvo smo se autobusom prebacili do Ciparske ulice, a potom metroom do Colosseuma. Iznad Colosseuma razgledali smo malu, ali znamenitu crkvu San Pietro in Vincoli. Ispod glavnog oltara nalaze se okovi kojima je vezan sveti Petar kad je bio rimski zatvorenik. Desno od oltara nalazi se Michelangelov Mojsije, a malo iznad njega je grob hrvatskog Michelangela minijature, Julije Klovića. Put nas je dalje vodio prema Colosseeumu. Pored njega smo na nama svojstven način naučili nešto novo o njemu i usput provjerili poznavanje onog već naučenog. U neposrednoj blizini nalazi se Konstantinov slavoluk koji smo pomno proučili. Potom smo šetali rimskim Forumum na kojem smo uočavali najznamenitije ostatke: slavoluke, bazilike, hramove. Uživo smo vidjeli znamentitosti o kojima smo slušali ranije na nastavi. Prije podnevnog odmora zaustavili smo se kod Altare della Patria. Pred velebnim simbolom talijanskog ujedinjenja pod vodstvom Vittorija Emanuella II. zajednički smo se fotografirali. Slijedilo je slobodno vrijeme koje je većina iskoristila kvalitetno razgledavajući taj dio grada prepun crkava, važnih državnih i kulturnih zdanja i naravno restorana. Posebno nas je privukla Via del Corso zbog konstantne gužve i zanimljivih izloga. Nastavak razgledavanja vodio nas je na Kapitolij, na kojem dominira kip konjanika Marka Aurelija i gdje su smješteni Musei Capitolini. U neposrednoj blizini nalazi se crkva Santa Maria in Ara Coeli, koja krije grob bosanske kraljice Katarine Kosače – Kotromanić koja je u Rim pobjegla uslijed turskih provala u Bosnu. Do crkve vode 124 stepenice izgrađene kao zavjetni dar Bogorodici što je grad oslobodila od kuge. Iako su stepenice nekim učenicima stvarale problem, ipak su bile savršeno mjesto za prigodnu fotografiju za društvene mreže. Krenuli smo potom prema prvoj baroknoj crkvi u Italiji koja nosi ime Chiesa del Gesu i koja predstavlja svu raskoš i monumentalnost arhitekture, dok freske na njenom stropu promatraču oduzimaju dah. Još pod dojmom viđenog uputili smo se prema Castel SantˈAngelo prešavši istoimeni most. Ova monumentalna građevina, danas jedan od brojnih rimskih muzeja, izgrađena je u 2. stoljeću kao mauzolej cara Hadrijana dok je u kasnijem periodu služila kao tvrđava. Šetnjom uz Tiber stigli smo do trga Piazza Navona. Ovaj poznati rimski trg nekad je bio Domicijanov stadion. Krase ga tri fontane i crkva Chiesa di SantˈAgnese. Ovdje je sve jako dinamično i vrvi događanjima. Slijedeće odredište bio je hram svih bogova, Panteon. Sagrađen u Augustovo doba, unatoč nemirnim stoljećima, sačuvao je gotovo nepromijenjen oblik sve do danas. U 7. st. pretvoren je u kršćansku baziliku Santa Maria dei Martiri. U njemu su pokopani znameniti Talijani, ujedinitelj Italije kralj Vittorio Emmenuele II., umjetnik Raffael. Na putu od Panteona prema Fontani di Trevi nalazi se Chiesa San Ignacio gdje u sjaju barokne arhitekture počiva istaknuti hrvatski jezikoslovac i pisac prve hrvatske gramatike Bartol Kašić. Od 280 rimskih fontana Fontana di Trevi je najimpresivnija. Iako predstavlja idealno mjesto za fotografiranje, teško je u vrevi turista pronaći svoje mjesto. Poput većine praznovjernih i mi smo preko ramena bacili novčić u vodu sa željom da nas put ponovo nanese u Rim. Romantična Piazza di Spagna posljednje je odredište današnjeg obilaska. Stepenice ukrašene obiljem cvijeća pružile su odmor umornim šetačima. U kasnim večernjim satima oprostili smo se od Rima i uputili se prema Padovi.

Bajkovita Padova dočekala nas je u ranim jutarnjim satima. Prijepodnevni boravak iskoristili smo za posjet crkvama svetog Leopolda Bogdana Mandića i svetog Ante Padovanskog. Hrvatski franjevac kapucin, sveti Leopold najveći je dio svog života proveo u Padovi kao ispovjednik. Nizak rastom, ali velik duhom sate i sate provodio je ispovijedajući u malenoj sobici unutar samostana. Mnogi vjernici u susretu s njim doživjeli su olakšanje i duhovni poticaj. Sveti Ante, kojeg nazivaju i svetcem svega svijeta, k sebi u Padovu privlači brojne hodočasnike. Pomolili smo se na svetčevu grobu tražeći njegovu pomoć za sebe i svoje obitelji. Posjet Padovi završili smo šetnjom po gradu gdje nas je privukao sajam organiziran povodom proslave praznika rada. U Sinj smo sretno stigli u večernjim satima ispunjeni i obogaćeni svim viđenim.

Zahvaljujemo Franjevačkoj provinciji Presvetog Otkupitelja i Splitsko-dalmatinskoj županiji bez čije potpore ne bismo mogli organizirati izvanučioničnu nastavu.